## Esport convoca ajudes per un import de 750.000 euros per a l’organització d’esdeveniments esportius especials

*** Van dirigides als esdeveniments esportius, de caràcter extraordinari o anual, que acrediten una gran rellevància, fonamentada en la seua repercussió social i l’alt nivell dels participants**

Presidència de la Generalitat, a través de la Direcció General d’Esport, ha convocat subvencions destinades a l’organització d’esdeveniments esportius especials en la Comunitat Valenciana per a l’any 2025. En concret, es destina un import de 750.000 euros, segons publica el *Diari Oficial de la Generalitat Valenciana* ([DOGV](https://dogv.gva.es/va/resultat-dogv?signatura=2024/13439)).

La finalitat d’estes subvencions serà donar suport a l’organització i realització d’esdeveniments esportius especials de caràcter internacional o nacional que es duguen a terme a la Comunitat Valenciana de novembre de 2024 a octubre de 2025.

Excepcionalment, s’inclouen els esdeveniments fets en novembre i desembre de 2024, ja que la justificació no hauria sigut possible presentar-la íntegrament en l’exercici anterior perquè l’esdeveniment es va realitzar a la fi d’any.

Es considera esdeveniment esportiu especial tot esdeveniment esportiu, de caràcter extraordinari o anual, que acredite una gran rellevància, fonamentada en la seua repercussió social i l’alt nivell dels esportistes participants, els objectius principals dels quals siguen els de desenrotllar una competició esportiva oficial d’àmbit nacional o internacional.

Els beneficiaris d’estes ajudes seran les federacions i els clubs esportius, els ajuntaments, les entitats locals menors i els organismes autònoms municipals, els requisits exigibles dels quals seran que desenrotllen la seua activitat dins de l’àmbit competencial de la Generalitat.

El termini per a la presentació de sol·licituds finalitzarà el 31 de gener de 2025.

Fecha: 18/12/2024